กกต.ระบุหารือพรรคการเมือง 28 ก.ย. เพื่อชี้แจงข้อกฎหมาย รับฟังข้อเสนอและข้อสงสัยจากพรรคการเมือง
นายธวัชชัย เทอดเผ่าไทย กรรมการการเลือกตั้ง หรือ กกต. กล่าวถึงกรณี กกต.จะประชุมพรรคการเมือง วันที่ 28 กันยายนนี้ ว่า เพื่อชี้แจงและสอบถาม ว่าพรรคการเมืองมีข้อสงสัยใดบ้าง เป็นการซักซ้อมทำความเข้าใจ รวมทั้ง เรื่องที่พรรคการเมืองแสดงความเป็นห่วง เวลาหาเสียงไม่เพียงพอ ซึ่งขณะนี้ กกต.กำลังร่างระเบียบที่เกี่ยวข้อง เตรียมไว้รอให้ คสช. คลายล๊อคให้พรรคการเมืองทำกิจกรรม โดยในช่วง 90 วันระหว่างรอพระราชบัญญัติประกอบรัฐธรรมนูญ ว่าด้วยการเลือกตั้ง ส.ส. มีผลบังคับใช้ จะแบ่งเป็น 60 วันแรกที่ กกต.จะดำเนินการแบ่งเขตเลือกตั้ง และ 30 วันต่อมา ให้พรรคการเมืองดำเนินการหาสมาชิก ส่วนการประชุม คสช. ร่วมกับ กกต. และพรรคการเมือง รอบ 2 นั้น รอให้ คสช. กำหนดรายละเอียด เพื่อที่จะรวบรวมประเด็นนำเสนอ โดยยังไม่มีสัญญาณว่าจะประชุมรอบ 2 ดังกล่าว ในวันใด



พ.ต.อ.จรุงวิทย์ ภุมมา เลขาธิการ กกต. ในฐานะนายทะเบียนพรรคการเมือง กล่าวว่า ยังไม่ได้รับแจ้งจากพรรคการเมืองที่จะเข้าประชุม ร่วม กกต. 28 ก.ย.นี้ จึงยังไม่ทราบจำนวนพรรคที่จะมาประชุมวันดังกล่าวว่าจะมีกี่พรรค